Hesekiele 47 | Beibele Inthaneteng | Phetolelo ya Lefase le Lefsa
47 A feleletša a mpušeditše morago mojakong wa Ntlo+ gomme ka bona gore go na le meetse+ ao a tšwago ka tlase ga mojako wa ntlo ka thoko ya bohlabela,+ gobane bokapele bja Ntlo bo be bo le ka bohlabela. Meetse ao a be a theoga a etšwa ka tlase ka lehlakoreng le letona la Ntlo, e lego ka borwa bja aletare.
2 A feleletša a ntlišitše ka tsela ya kgoro ya ka leboa,+ a ntshepediša ka tsela e lego ka ntle ga kgoro ya ka ntle yeo e lebeletšego bohlabela+ gomme ka bona meetse+ a ela go tšwa lehlakoreng le letona.
3 Ge monna yola a eya ka bohlabela a swere lenti la go ela ka seatleng sa gagwe,+ o ile a ba a ela meelo ya dikubiti tše sekete (1 000) gomme a mphatšiša meetseng ao. Meetse ao a be a boa ka dikokoilane.
4 A tšwela pele a ela meelo e sekete (1 000) gomme a mphatšiša meetseng ao. Meetse ao a be a boa ka matolo.
A buša a ela meelo e sekete (1 000) gomme bjale a mphatšiša meetseng ao a bego a boa ka dinoka.
5 A tšwela pele a ela meelo e sekete (1 000). E be e le lefula leo ke bego nka se kgone go phatša go lona, ka ge meetse ao a be a phagame, e le ao o ka ruthago go ona, e le lefula leo o bego o ka se phatše go lona.
6 Ke moka a re go nna: “Morwa wa motho, na o di bone?”
A napa a ntloša lefuleng a mpušetša morago leribeng.
7 Ge ke boetše morago, ka bona moo leribeng la lefula go na le dihlare tše dintšintši, ka mošono le ka mošola.+
8 A tšwela pele a bolela le nna a re: “Meetse a a ya seleteng sa ka bohlabela gomme a tla theoga a feta Araba.+ A tla ya lewatleng.+ Ka ge a išwa lewatleng,+ meetse a gona le ona a alafilwe.
9 Lefelong le lengwe le le lengwe leo go lona lefula la bogolo bjo bo ipoeleditšego gabedi le yago gona, se sengwe le se sengwe sa diphedi tšeo di nyeunyago+ moo se tla phela. Go tla ba le dihlapi tše dintšintši ka ge moo e le mo meetse a a tlago go ya gona, gomme meetse a lewatle a tla alafega.+ Selo se sengwe le se sengwe se tla phela moo lefula leo le yago gona.
10 “Barei ba dihlapi ba tla ema go bapa le lona go tloga Ene-gedi+ go ba go fihla Ene-egilaima. Go tla ba le boanegelo bja malokwa. Dihlapi tša gona e tla ba tše dintšintši le tša mehutahuta go etša dihlapi tša Lewatleng le Legolo.+
11 “Go na le mafelo a lona a mohlaka le a maraga gomme a ka se alafše.+ A tla gafelwa letswai.+
12 “Go tla mela dihlare tša dijo tša mehuta ka moka kgauswi le lefula, go bapa le leriba la lona ka mošono le ka mošola.+ Matlakala a tšona a ka se pone,+ le gona dienywa tša tšona di ka se fele.+ Di tla enywa dienywa ka dikgwedi tša gona, ka gobane di nošetšwa ke meetse ao a tšwago sekgethweng.+ Dienywa tša tšona di tla jewa gomme matlakala a tšona ya ba a go alafa.”+
13 Se ke seo Mmuši Morena Jehofa a se boletšego: “Se ke selete seo le tlago go ikabela sona go ba bohwa bja naga ya meloko e lesomepedi ya Isiraele. Josefa a abelwe dikarolo tše pedi tša naga.+
14 E be bohwa bja lena, yo mongwe le yo mongwe ka go lekana le ngwanabo. Ke naga yeo ke ikannego+ ka go emiša seatla sa ka gore ke tla e nea borakgolokhukhu ba lena;+ naga ye e be bohwa bja lena bjo le bo abelanago.+
15 “Wo ke wona mollwane wa naga ye ka thoko ya ka leboa go tloga Lewatleng le Legolo ka tsela yeo e yago Hethilone+ ge motho a etla Tsedada,+
16 Hamathi,+ Berotha+ le Sibiraima yeo e lego magareng ga mollwane wa Damaseko+ le mollwane wa Hamathi; le Hatsara-hathikone yeo e lego thoko ga mollwane wa Haurane.+
17 Mollwane wa go tloga lewatleng e be Hatsara-enoni,+ e lego mollwane wa Damaseko le leboa—ka thoko ya leboa, le mollwane wa Hamathi.+ Le ke lehlakore la ka leboa.
18 “Lehlakore la ka bohlabela ke go tloga magareng ga Haurane+ le Damaseko+ le go bapa le Noka ya Jorodane+ magareng ga Gileada+ le naga ya Isiraele. Le ele go tloga mollwaneng go ya lewatleng la ka bohlabela. Le ke lehlakore la ka bohlabela.
19 “Lehlakore la ka borwa le ka thoko ya borwa, go tloga Thamara+ go ya meetseng a Meribathe-kadeshe,+ e lego moedi wa mafula+ wa go fihla Lewatleng le Legolo. Le ke lehlakore la ka thoko ya borwa, ka thoko ya Negebe.
20 “Lehlakore la ka bodikela ke Lewatle le Legolo, go tloga ka mollwane go leba thwii go fihlela o tsena Hamathi.+ Le ke lehlakore la ka bodikela.”
21 “Le abelane naga ye. Le e abelane magareng ga meloko e lesomepedi ya Isiraele.
22 Le ikabele yona e le bohwa,+ le be le e abele badiiledi bao ba dulago mo gare ga lena+ e le badiiledi bao ba nago le barwa mo gare ga lena. Mo go lena ba be bjalo ka bao ba tswaletšwego gare ga bana ba Isiraele. Ba tla abelwa bohwa le lena mo gare ga meloko ya Isiraele.+
23 Molokong woo modiiledi a diiletšego go wona ke gona moo le swanetšego go mo nea bohwa bja gagwe,” o re’alo Mmuši Morena Jehofa.